**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Ορισμένων Νομικών Προσώπων Δημοσίου Δικαίου (Διορισμός Διοικητικών Συμβουλίων) (Τροποποιητικός) Νόμος του 2022»**

**Παρόντες:**

Νίκος Τορναρίτης, πρόεδρος Πανίκος Λεωνίδου

Φωτεινή Τσιρίδου Σωτήρης Ιωάννου

Νίκος Γεωργίου Κωστής Ευσταθίου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, οι οποίες πραγματοποιήθηκαν στις 29 Ιουνίου και στις 6 Ιουλίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, της Νομικής Υπηρεσίας της Δημοκρατίας και της Δημόσιας Επιχείρησης Φυσικού Αερίου.

Σημειώνεται ότι στο στάδιο της συζήτησης του νομοσχεδίου παρευρέθηκε και το μέλος της επιτροπής κ. Χριστιάνα Ερωτοκρίτου.

Σκοπός του υπό συζήτηση νομοσχεδίου είναι η τροποποίηση του περί Ορισμένων Νομικών Προσώπων Δημοσίου Δικαίου (Διορισμός Διοικητικών Συμβουλίων) Νόμου, ώστε να επέλθουν οι ακόλουθες ρυθμίσεις:

1. Έκδοση του κώδικα δεοντολογίας που διέπει τη λειτουργία των διοικητικών συμβουλίων διά αποφάσεως του Υπουργικού Συμβουλίου, η οποία θα δημοσιεύεται στην Επίσημη Εφημερίδα της Δημοκρατίας, αντί της έκδοσης αυτού διά κανονισμών οι οποίοι εγκρίνονται από τη Βουλή των Αντιπροσώπων, όπως προβλέπεται στον ισχύοντα νόμο.

2. Παροχή εξουσίας στον Υπουργό Οικονομικών τροποποίησης του παραρτήματος του νόμου διά της έκδοσης διατάγματος.

3. Συμπερίληψη της Δημόσιας Επιχείρησης Φυσικού Αερίου στο πεδίο εφαρμογής του βασικού νόμου διά της προσθήκης στο παράρτημα αυτού αναφοράς στον περί Δημόσιας Επιχείρησης Φυσικού Αερίου Νόμο του 2022.

Στο στάδιο της μελέτης του νομοσχεδίου η εκπρόσωπος του Υπουργείου Οικονομικών ανέφερε στην επιτροπή ότι οι προτεινόμενες τροποποιήσεις κρίθηκε αναγκαίο να προωθηθούν παράλληλα με το νομοσχέδιο με τίτλο «Ο περί Δημόσιας Επιχείρησης Φυσικού Αερίου Νόμος του 2022», το οποίο εγκρίθηκε από το Υπουργικό Συμβούλιο στις 3 Μαρτίου 2022, ώστε η Δημόσια Επιχείρηση Φυσικού Αερίου να περιληφθεί στο πεδίο εφαρμογής του υπό τροποποίηση νόμου. Περαιτέρω, η ίδια εκπρόσωπος επισήμανε ότι προτείνονται τροποποιήσεις στον βασικό νόμο με τις οποίες επιδιώκεται ευελιξία και απλοποίηση των ακολουθητέων διαδικασιών, που αφορούν αφενός την τροποποίηση του παραρτήματος αυτού και αφετέρου την έκδοση κώδικα δεοντολογίας για τα μέλη των διοικητικών συμβουλίων των νομικών προσώπων δημόσιου δικαίου. Επιπρόσθετα, όπως επισήμανε η πιο πάνω εκπρόσωπος, ο υπό αναφορά κώδικας δεοντολογίας θα ενσωματώνει πρότυπα και κανόνες που εδράζονται σε διάφορες νομοθεσίες και ως εκ τούτου δεν ενδείκνυται η έκδοσή του διά κανονισμών, ενώ η έγκρισή του μόνο από το Υπουργικό Συμβούλιο θα διευκολύνει την επέκταση της εφαρμογής του και σε νομικά πρόσωπα δημόσιου δικαίου τα οποία δεν εμπίπτουν στο πεδίο εφαρμογής του βασικού νόμου. Τέλος, επισήμανε ότι το υπό συζήτηση νομοσχέδιο απαιτείται να ψηφιστεί σε νόμο και να τεθεί σε ισχύ κατά την ίδια ημερομηνία με το νομοσχέδιο με τίτλο «Ο περί Δημόσιας Επιχείρησης Φυσικού Αερίου Νόμος του 2022», το οποίο κατατέθηκε από το Υπουργείο Ενέργειας, Εμπορίου και Βιομηχανίας.

Η εκπρόσωπος της Νομικής Υπηρεσίας της Δημοκρατίας ανέφερε ότι οι διατάξεις του προτεινόμενου νόμου έχουν τύχει του δέοντος νομοτεχνικού ελέγχου.

Ο εκπρόσωπος της Δημόσιας Επιχείρησης Φυσικού Αερίου δήλωσε ότι η επιχείρηση υιοθετεί τους σκοπούς και τις επιδιώξεις του νομοσχεδίου.

Στο πλαίσιο της συζήτησης του νομοσχεδίου η επιτροπή εξέφρασε προβληματισμό αναφορικά με τη διάταξη η οποία προβλέπει την τροποποίηση του παραρτήματος του νόμου με διάταγμα εκδιδόμενο υπό τον Υπουργό Οικονομικών, καθότι τέτοια ρύθμιση ενδεχομένως να παραβιάζει την αρχή της ιεραρχίας των κανόνων δικαίου και να πλήττει την αρχή της ασφάλειας δικαίου. Επιπρόσθετα, μέλος της επιτροπής εξέφρασε τη διαφωνία του με την εν λόγω ρύθμιση, εγείροντας ζήτημα συνταγματικότητάς της.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. O πρόεδρος και τα μέλη της επιτροπής βουλευτές των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις υιοθετούν τους σκοπούς και τις επιδιώξεις του νομοσχεδίου και εισηγούνται στη Βουλή την ψήφισή του σε νόμο.

2. Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος, καθώς και τα μέλη της βουλευτές του Εθνικού Λαϊκού Μετώπου, του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

12 Ιουλίου 2022

Αρ. Φακ.: 23.01.063.078-2022

ΣΓ/ΝΧ,ΡΠ/ΜΕ